Foto’s: Gemeenskap ruk op ná moord op ma, dogterHettie (links) en Lizette (regs) Deacon (Foto: Facebook) Niemand is nog in hegtenis geneem in verband met die moord op ŉ ma en dogter van Polokwane in Limpopo nie. Lizette Deacon (55) en haar ma, Hettie (in haar laat 70’s), se liggame is Donderdagaand laat in hul motor langs die R37 by die Kushcke-afrit, buitekant Polokwane, gevind nadat hulle laatmiddag ontvoer is nadat daar by hul meenthuis in Welgelegen ingebreek is. Albei vroue was vasgebind en het verskeie steekwonde gehad. Brig. Motlafela Mojapelo, woordvoerder van die polisie, het gesê die polisie se ondersoek gaan voort. Honderde mense het intussen Vrydagmiddag na die Mall of the North opgeruk waar Lizette ŉ Ocean Basket-restaurant besit het. Sy was ook die eienaar van die Ocean Basket-tak in Savannah Mall. “Hulle was bekende gesigte hier in Polokwane en die gemeenskap is geruk toe dit bekend geword het dat hul liggame gevind is,” het Monique Potgieter, een van die vroue wat saam met die gemeenskap opgeruk het, gesê. Dit was volgens Potgieter net die laaste strooi. “Dit het my diep geraak. Ek het soveel vroue in my lewe vir wie ek lief is en omgee. Dit is belangrik om op te staan vir vroue wat geraak word deur geweld.” Mense wat aan die vreedsame optog deelgeneem het, het bosse blomme voor Ocean Basket neergesit. “Dit was nie net vroue wat aan die optog deelgeneem het nie. Dit was mans en mense van alle rasse. Ek het nie verwag daar gaan soveel mense wees nie. Dit was oorweldigend om te sien hoeveel mense het opgedaag.” Volgens Potgieter kan gemeenskappe nie meer terugstaan en kyk hoe ander onder geweld deurloop nie. “Dit is tyd dat ons opstaan teen hierdie geweld.”